კათედრა
კათედრა (ბერძ. kathedra, სიტყვასიტყვით — სკამი, დასაჯდომი ადგილი): 1. ძველ საბერძნეთსა და რომში — ფილოსოფოსებისა და რიტორების გამოსასვლელი ადგილი. 2. ქრისტიანულ ეკლესიაში — ადგილი, საიდანაც ქადაგებდნენ. 3. ეპისკოპოსის (არქიელის) სავარძელი ღვთისმსახურების დროს; გადატანით — ეპარქია (საეპისკოპოსო ოლქი). 4. სასწავლო დაწესებულებებში, ლექტორიუმებში, სააქტო დარბაზებში — მასწავლებლის, მომხსენებლის ადგილი. 5. უმაღლეს სასწავლებელში — სასწავლოსამეცნიერო დანაყოფი, რომელიც ეწევა სასწავლო-აღმზრდელობით, მეთოდოლოგიის და სამეცნიერო-კვლევით მუშაობას ერთი ან რამდენიმე მონათესავე დისციპლინის დარგში, ამზადებს სამეცნიერო-პედაგოგიურ კადრებს, ხელმძღვანელობს სპეციალისტების კვალიფიკაციის ამაღლებას.